Dansk økonomi klarer sig flot i EU, men vi skal blive bedre til at få marginaliserede grupper i arbejde - særligt indvandrere og deres efterkommere.

Sådan lyder det fra EU-Kommissionen, der har offentliggjort sine udkast til de årlige anbefalinger til den økonomiske politik i de enkelte EU-lande.

- Inklusion på arbejdsmarkedet og forbedring af ansættelsesmuligheder for udfordrede grupper i samfundet forbliver en udfordring.

- Det gælder særligt migranter, der ikke har en EU-baggrund (inklusiv dem der har boet i længere tid i Danmark), delvist grundet deres gennemsnitlige lavere uddannelse, skrives der i udkastet om den danske økonomi.

Modsat tidligere år kommer EU-Kommissionen ikke med specifikke finanspolitiske anbefalinger til Danmark - det er der simpelthen ikke grund til, vurderes det.

Men en enkelt anbefaling kommer EU-Kommissionen med i forhold til at sikre en høj produktivitet.

Kommissionen lægger op til, at Danmark bør fremme konkurrence i den indenlandske servicesektor, lyder det.

Ifølge finansminister Kristian Jensen ser regeringen løbende på mulighederne for at sikre en mere effektiv regulering, der mindsker byrderne for virksomhederne og fremmer en sund konkurrence.